ครม.ไฟเขียวแก้กฎหมายศุลกากร
ที่ประชุมครม.เห็นชอบแก้ไขกฎหมายศุลกากร เปิดทางให้ผู้ประกอบการอุทธรณ์ศาลได้ หากไม่พอใจคำตัดสินของคกก.อุทธรณ์ของกรม
9 ก.พ. 2553

ที่ประชุมครม.เห็นชอบแก้ไขกฎหมายศุลกากร เปิดทางให้ผู้ประกอบการอุทธรณ์ศาลได้ หากไม่พอใจคำตัดสินของคกก.อุทธรณ์ของกรม
นายประดิษฐ์ ภัทรประสิทธิ์ รมช.คลัง กล่าวว่า ที่ประชุมคณะรัฐมนตรีเมื่อวันที่ 9 กุมภาพันธ์ 2553 เห็นชอบร่างแก้ไขพระราชบัญญัติ (พ.ร.บ.) ศุลกากร แก้ไขเพิ่มเติมกฎหมายว่าด้วยศุลกากร ปรับปรุงอัตราโทษให้เป็นไปด้วยความเป็นธรรมและเหมาะสมยิ่งขึ้น ตามที่กระทรวงการคลังเสนอ ให้สอดคล้องกับเป้าหมายการปฎิรูปกรมศุลกากร ที่ต้องปรับบทบาทจากผู้เก็บภาษี มาเป็นผู้อำนวยความสะดวกด้านการค้า เพิ่มขีดความสามารถแข่งขันของประเทศ ไม่เพิ่มภาระให้กับผู้ประกอบการ
สำหรับสาระสำคัญของการแก้ไขกฎหมาย จะทำให้ผู้ประกอบการมีทางเลือกที่จะเข้าสู่กระบวนการอุทธรณ์ต่อศาลได้ง่ายขึ้น หากเห็นว่าไม่พอใจต่อการวินิจฉัยคณะกรรมการอุทธรณ์ของกรมศุลกากร โดยกฎหมายปัจจุบันหากมีการนำเรื่องเข้าสู่การพิจารณาของศาล และผู้ประกอบการแพ้คดี บทลงโทษที่ได้รับคือผู้ประกอบการต้องเสียค่าปรับ 4 เท่าของมูลค่าสินค้ารวมอากร และกฎหมายใหม่ปรับเปลี่ยนกำหนดบทลงโทษใหม่ เป็น 0-4 เท่าของมูลค่าสินค้ารวมอากร ให้ศาลใช้ดุลยพินิจตัดสินได้ว่ามีเจตนาหรือไม่
นอกจากนี้ รมช.คลัง กล่าวว่า ในที่ประชุมครม. ได้มีการจี้ถามถึงการแก้เงินรางวัลและสินบนนำจับของกรมศุลกากร ซึ่งจากการหารือกับอธิบดีกรมศุลกากร เรื่องดังกล่าวอยู่ระหว่างการศึกษา หารือกับผู้ประกอบการ และเจ้าหน้าที่ในกรมศุลกากร และถือเป็นเรื่องที่ต้องมีการแก้ไขเพื่อให้เกิดความโปร่งใส และจะเสนอให้ครม.พิจารณาในช่วงต่อไป โดยปัจจุบันสินบนนำจับจะจ่ายให้ในอัตรา 30% ของเงินค่าปรับ ส่วนเงินรางวัลจะจ่ายให้ในอัตรา 25% ของเงินค่าปรับ